**Bostonin maratonin pommi-iskut** tapahtuivat 15. huhtikuuta 2013, kun kaksi pommia räjähti Bostonin maratonin aikana tappaen kolme ihmistä ja haavoittaen 183 muuta. Räjähdykset sattuivat noin kello 14.50 paikallista aikaa Boylston Streetillä lähellä Copley Squarea. Iskujen tekijöiksi epäiltynä alettiin etsiä kahta turvakameroihin tallentunutta miestä, jotka tunnettiin heidän käyttämiensä lippalakkien mukaan "mustalippalakkisena" ja "valkealippalakkisena".

Pommit
------

FBI ilmoitti löytäneensä kuvassa olevan palan painekattilasta, jota käytettiin iskuissa.
Kaksi painekattiloista tehtyä pommia räjähti maalilinjan lähettyvillä kahdentoista sekunnin välein. Räjähdykset tappoivat kolme ihmistä ja haavoittivat yli sataa. Painekattiloihin oli lisätty metallikuulia ja nauloja, jotta niissä olisi enemmän tuhovoimaa. Räjähdykset sattuivat noin kaksi tuntia voittajien maaliintulon jälkeen. Molemmat räjähtäneet pommit olivat pieniä, eikä niissä ollut voimakkaita räjähdysaineita. Poliisilla ei ollut mitään ennakkotietoa pommeista.

### Uhrit

Bostonin pommi-iskussa sai surmansa kolme ihmistä, joista yksi oli lapsi, kahdeksanvuotias Martin Richard. Muut kuolleet olivat 29-vuotias nainen sekä 23-vuotias naispuolinen kiinalaisopiskelija. Lisäksi yksi poliisi kuoli ammuskelun seurauksena 18. huhtikuuta 2013, kun epäillyt piirittivät hänen autonsa. Yksi poliisi haavoittui vakavasti yhteenotossa toisen epäillyn kanssa 19. huhtikuuta ja kuoli vammoihinsa 10. huhtikuuta 2014.

Epäillyt
--------

Džohar ja Tamerlan Tsarnajev FBI:n julkistamassa etsintäkuulutuskuvassa.
Viranomaiset julkistivat epäiltyjen kuvat ja pyysivät yleisön apua heidän tunnistamisekseen. Epäillyt olivat 19-vuotias Džohar Anzorovitš Tsarnajev ("valkolakkinen") ja 26-vuotias Tamerlan Anzorovitš Tsarnajev ("mustalakkinen"). Poliisi oli juuri pidättämässä Tamerlan Tsarnajevia aamuyöllä 19. huhtikuuta 2013, kun hänen veljensä yritti ajaa poliisien yli varastamallaan autolla, mutta ajoikin vain veljensä yli. Džohar Tsarnajev, nuorempi veljeksistä, saatiin kiinni Yhdysvaltain historian suurimman takaa-ajon päätteeksi. Hänet löydettiin piiloutuneena veneestä, ja kiinniotto tapahtui ammuskelun jälkeen. Alueelle oli asetettu ulkonaliikkumiskielto. Viranomaislähteiden mukaan häneen ei sovellettaisi tavanomaisia pidätettyjen Miranda-oikeuksia. Džohar Tsarnajev haavoittui vakavasti pidätyksen yhteydessä.

Reaktiot
--------

### Yhdysvallat

Yhdysvaltain presidentti Barack Obama piti puheen kolme tuntia räjähdyksien jälkeen. Puheessa hän lupasi, että tekijät saadaan selville. Hän määräsi, että Yhdysvaltain turvallisuustasoa aiotaan tiukentaa tarvittavan verran räjähdysten takia. Obama sanoi, että iskun tekijöitä ei ole saatu vielä kiinni ja räjähdyksen motiivia ei vielä tiedetä. Obama ei nimittänyt tapahtunutta terrorismiksi, mutta Valkoinen talo ilmoitti Obaman puheen jälkeen iskua tutkittavan terroritekona.

Bostonin urheiluseurat peruivat ottelunsa NHL- ja NBA-liigoissa. NHL-seura Boston Bruinsin piti kohdata Ottawa Senators, mutta NHL päätti siirtää ottelun myöhempään ajankohtaan yhdessä Bostonin kaupungin ja Massachusettsin osavaltion kanssa. NBA-seura Boston Celticsin piti kohdata Indiana Pacers, mutta NBA perui ottelun kokonaan eikä sitä pelata myöhemmin. Pohjois-Amerikan isoissa palloilusarjoissa pidettiin hiljainen hetki ennen otteluiden alkua.

Bostonissa alettiin juhlia kaduilla Džohar Tsarnajevin pidätyksen jälkeen.

Useat yhdysvaltalaiset televisioyhtiöt siirsivät joidenkin rikosdraamojen jaksojen esitystä tai peruivat ne kokonaan pommi-iskusta johtuen.

### Muualla maailmassa

Tšekin suurlähetystö huomautti tiedotteessaan epäiltyjen olevan tšetšeenejä eikä tšekkejä, kuten monet amerikkalaiset virheellisesti luulivat.

Lontoon maraton järjestettiin suunnitellusti iskua seuraavana viikonloppuna. Turvatoimia oli kuitenkin kiristetty.

Oikeudenkäynti
--------------

Džohar Tsarnajevin oikeudenkäynti alkoi Bostonissa 10. heinäkuuta 2013. Tsarnajevilla oli oikeuteen tullessaan yhä pidätyksen yhteydessä saatuja vammoja näkyvissä ja turvotusta kasvoissa. Hän kiisti syyllisyytensä sanomalla "olen syytön" vahvalla venäläisellä aksentilla. Hänelle vaadittiin kuolemantuomiota.

Huhtikuussa 2015 valamiehistö totesi Tsarnajevin syylliseksi kaikkiin 30 syytekohtaan, joista 17:stä voidaan tuomita kuolemaan. Toukokuussa 2015 hänelle langetettiin kuolemantuomio. Rangaistuksesta päättävässä oikeudenkäynnissä Tsarnajev puhui ensimmäistä kertaa ja pyysi tekojaan anteeksi. Massachusettsin osavaltiossa, missä Boston sijaitsee, on lakkautettu kuolemantuomio perustuslain vastaisena 1984. Syytteet Tsarnajevia vastaan oli kuitenkin nostanut Yhdysvaltain liittovaltio, joka voi osavaltion laeista huolimatta määrätä henkilön teloitettavaksi.

Tsarnajevia pidetään vangittuna ADX Florencessa.

Liittovaltion valitusoikeus kumosi 31. heinäkuuta 2020 pommimiehen saamista 30 tuomiosta kolme, mukaan lukien kuolemantuomion. Uutiskanava CNN:n mukaan hänelle tulee järjestää uusi rangaistuskäsittely, jossa uusi valamiehistö voi päättää, tuomitaanko hänet jälleen kuolemaan.

Populaarikulttuurissa
---------------------

Peter Berg on ohjannut pommi-iskusta kertovan elokuvan *Ajojahti* (*Patriots Day*, 2016). Elokuvassa Alex Wolff näyttelee Džohar Tsarnajevin ja Themo Melikidze Tamerlan Tsarnajevin roolin, ja tärkeimmässä poliisiroolissa ylikonstaapeli Saundersina esiintyy Mark Wahlberg.

Lähteet
-------

1. ↑  Police investigating blasts near Boston Marathon search apartment buffalonews.com.  Arkistoitu 19.4.2013. Viitattu 16.4.2013. (englanniksi)
2. ↑  Hirsimäki, Tiina & Kataja-Lian, Marika: Bostonin maratonilla räjähdyksiä - kolme kuollut *Yle Uutiset*.  15.4.2013 (päivitetty 16.4.2013). Viitattu 16.4.2013.
3. ↑  Bostonin poliisi jahtaa tätä miestä *MTV Uutiset*.  19.4.2013 (päivitetty 23.4.2013). Viitattu 18.6.2013.
4. ↑  Pirhonen, Kalle: Bostonin painekattilapommeista julkaistiin kuvia *Yle Uutiset*.  17.4.2013. Viitattu 17.4.2013.
5. 1 2  Naalisvaara, Mikko: Bostonin pommien tekijästä ei tietoa – FBI tutkii kuvamateriaalia *Yle Uutiset*.  16.4.2013. Viitattu 16.4.2013.
6. ↑  Naalisvaara, Mikko: Iskuissa käytetyistä räjähteistä tihkuu tietoja - tarkoitus aiheuttaa paljon vammoja? *Yle Uutiset*.  16.4.2013. Viitattu 16.4.2013.
7. ↑  Sherwell, Philip & Swaine, Jon: Boston Marathon explosions: three dead, dozens injured as 'bombs' hit race finish line *The Telegraph*.  16.4.2013. Viitattu 16.4.2013. (englanniksi)
8. ↑  Updates on Investigation Into Multiple Explosions in Boston FBI 19.4.2013. (englanniksi)
9. ↑  Bostonin ihmisjahti: Näitä nimiä internetistä etsitään *Ilta-Sanomat*.  19.4.2013.
10. ↑  Gray, Melissa: Police chief: Boston manhunt began with intense firefight in dark street  21.4.2013. CNN. Viitattu 21.4.2013.
11. ↑  Ulkonaliikkumiskielto päättyi Bostonissa *Turun Sanomat*.  20.4.2013.
12. ↑  Feds Make Miranda Rights Exception for Marathon Bombing Suspect Dzhokhar Tsarnaev *ABC News*.  19.4.2013. Viitattu 20.4.2013.
13. ↑  Poliisi pidätti toisen Bostonin maratonpommeista epäillyn *MTV Uutiset*.  20.4.2013.
14. ↑  Parsons, Christi & Hennessey, Kathleen: Obama promises justice after Boston Marathon bombing *Los Angeles Times*.  15.4.2013. Viitattu 16.4.2013. (englanniksi)
15. ↑  Hirsimäki, Tiina: Obama: Räjähdyksen syylliset saadaan kiinni *Yle Uutiset*.  16.4.2013. Viitattu 16.4.2013.
16. ↑  Bruins game Monday night against Ottawa postponed  15.4.2013. National Hockey League. Viitattu 16.4.2013. (englanniksi)
17. ↑  Boston versus Indiana game canceled  15.4.2013. NBA Media Ventures, LLC. Viitattu 16.4.2013. (englanniksi)
18. ↑  Bostonin NHL- ja NBA-ottelut peruttiin *mtv3.fi*.  16.4.2013. MTV3 Internet. Viitattu 16.4.2013.
19. ↑  Ausiello, Michael: ABC Pulls Monday's Bomb-Themed Castle *TV Line*.  17.4.2013.  Arkistoitu 19.7.2017. Viitattu 22.4.2017. (englanniksi)
20. ↑  Campbell, Charlie: Czech Republic Forced to Remind the Internet That Chechnya Is in Different Country After Boston Bombing *Time*.  23.4.2013. Viitattu 19.6.2013. (englanniksi)
21. ↑  BBC: Lontoon maraton pidetään aikataulussa *Iltalehti*.  16.4.2013. Viitattu 16.4.2013.
22. ↑  Bostonin pommi-iskun oikeudenkäynti alkoi - epäilty kiistää teot *Iltalehti*.  10.7.2013. Viitattu 1.2.2014.
23. ↑  USA vaatii Bostonin maratonin pommimiehelle kuolemantuomiota *Kaleva.fi*.  30.1.2014. Viitattu 1.2.2014.
24. ↑  Bostonin maratonpommittaja todettiin syylliseksi - kuolemantuomio uhkaa *Ilta-Sanomat*.  8.4.2015.  Arkistoitu 18.5.2015. Viitattu 16.5.2015.
25. ↑  Bostonin maratoniskun epäilylle ennustetaan kuolemantuomiota *Mtv.fi*.  18.1.2015. Viitattu 16.5.2015.
26. ↑  Myllyniemi, Timo: Bostonin pommittajalle kuolemantuomio – teloitus myrkkyruiskeella *Ilta-Sanomat*.  15.5.2015.  Arkistoitu 17.5.2015. Viitattu 16.5.2015.
27. ↑  Bostonin pommi-iskun tekijä puhui ensi kertaa oikeudessa *mtv.fi* Viitattu 15.7.2016
28. ↑  Karjalainen, Katariina: Kuolemantuomio kielletty osavaltiossa – tämän takia Bostonin maratonpommittajaa silti odottaa myrkkyruiske *Ilta-Sanomat*.  16.5.2015.  Arkistoitu 18.5.2015. Viitattu 16.5.2015.
29. ↑  Bostonin maratonin pommimiehen kuolemantuomio kumottiin MTVuutiset 03.08.2020 Viitattu 19.12.2020
30. ↑  Ajojahti (2016) *Internet Movie Database*. Viitattu 19.3.2017.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Bostonin maratonin pommi-isku**.
* Pommien sijainnit Google Mapsissa